poľských hasičov viedla k písomnej deklarácii spolupráce medzi záchranármi na oboch stranách slovensko-poľskej hranice. Na Slovensku s vojvodstvom hraničia dva kraje, Žilinský a Prešovský. Podľa riaditeľa Krajského riaditeľstva Hasičského a záchranného zboru v Prešove Miroslava Kanaša sa spolupráca v konkrétnych situáciách začala prejavovať dva, tri roky dozadu aj bez papiera. Rovnako spolupracujú aj s druhým susedným Podkarpatským vojvodstvom, ktorého centrom je Rzesów. Zmluva Prešova a Žiliny s Krakovom je však prvá svojho druhu na Slovensku.
Hasičov dnes v práci na oboch stranách hranice spájajú hlavne živelné pohromy. Dohoda sa týka okresov Bardejov, Kežmarok, Stará Ľubovňa a Poprad. "Spolupracujeme dlhodobo pri lesných požiaroch v pohraničí. Ďalej ide o súčinnosť pri dopravných nehodách. Potenciálnym nebezpečenstvom je aj vodná nádrž Niedzica nad Spišskou Starou Vsou. To sú tri hlavné body spolupráce," povedal M. Kanaš. Predvianočná dohoda obsahuje okrem spoločných zásahov aj okamžité informovanie o nebezpečenstvách vzniknutých v pohraničí, výmenu prognóz, skúseností, organizovanie spoločných cvičení, školení, spoločenských a športových podujatí.
Iniciatívu Poliakov v pripravovaní zmlúv vyhodnotil Miroslav Kanaš (na snímke) ako výsledok väčších skúseností: "Majú už zmluvy s Nemeckom a Českou republikou." Rozdiely nevidí len v skúsenostiach s cezhraničnou spoluprácou. Obrovská diera je aj v porovnaní techniky a priestorov, ktoré hasiči pri práci využívajú. "Pred pätnástimi rokmi sme boli pred nimi o desať až pätnásť rokov. Za tých pätnásť rokov nás predbehli minimálne o tridsať," povedal. Slovenskí hasiči dnes za poľskými kolegami zaostávajú v dôsledku nedostatku financií vo všetkom. "Pozadu sme v počtoch, vo vystrojení, vyzbrojení, v technike aj v sociálnom programe," dodal.
Bezpečnosť obyvateľstva v Prešovskom kraji chráni 532 hasičov profesionálov, 427 z nich tvorí zásahové jednotky. Počet zasahujúcich záchranárov by sa mal zvýšiť už v budúcom roku. Rozpočet Hasičského a záchranného zboru pre tento rok bol z povinného zmluvného poistenia zvýšený o 100 miliónov korún. Do Prešovského kraja z nich pravdepodobne 'kvapne' jedna cisterna a jedno auto s výškovou technikou, ktoré nahradí 30-ročný rebrík záchranárov z Prešova.